### Guvernul României

# Hotărârea nr. 656/1997 privind aprobarea Clasificării activităţilor din economia naţională - CAEN

### În vigoare de la 01 ianuarie 1998

#### Consolidarea din data de **25 martie 2025** are la bază [publicarea din Monitorul Oficial, Partea I](http://lege5.ro/App/Document/geydqojs/hotararea-nr-656-1997-privind-aprobarea-clasificarii-activitatilor-din-economia-nationala-caen?d=05.11.1997) nr. 301 din 05 noiembrie 1997

#### Include modificările aduse prin următoarele acte: HG [1521/2024](http://lege5.ro/App/Document/geydqojs/alegeconsolidare%26idDocA%3D16051522); HG [284/2025](http://lege5.ro/App/Document/geydqojs/alegeconsolidare%26idDocA%3D16682454).Ultimul amendament în 25 martie 2025.

Guvernul României h o t ă r ă ş t e:

**Art. 1. -** Se aprobă Clasificarea activităţilor din economia naţională - CAEN, elaborată de Comisia Naţională pentru Statistică, potrivit anexei\*) care face parte integrantă din prezenta hotărâre.

\*) Anexa este publicată în Monitorul Oficial al României, Partea I, nr. 301 bis din 5 noiembrie 1997.

**Art. 2. -** CAEN constituie cadrul unitar de interes general, a cărei utilizare este necesară pentru ordonarea informaţiilor referitoare la activităţile economice şi sociale.

**Art. 3. -** CAEN se aplică în toate domeniile de activitate economică şi socială şi este obligatorie, în scopuri statistice, pentru toate organele administraţiei publice centrale şi locale, unităţi bugetare, operatori economici, indiferent de forma de proprietate, organizaţii patronale, sindicale, profesionale şi politice, fundaţii, asociaţii şi alte persoane fizice şi juridice, la completarea documentelor oficiale ori de câte ori se cere precizarea activităţii.

**Art. 4. -** (1) Încadrarea de către Comisia Naţională pentru Statistică a unei unităţi prevăzute la art. 3 într-o entitate de clasificare potrivit CAEN - secţiune, subsecţiune, diviziune, grupă sau clasă - nu presupune crearea de drepturi sau obligaţii pentru unitatea respectivă.

(2) Utilizarea CAEN în scopuri specifice organelor administraţiei publice centrale şi locale sau altor instituţii, prin încadrarea unităţilor prevăzute la art. 3 în entităţi de clasificare - secţiuni, subsecţiuni, diviziuni, grupe sau clase -, revine în întregime în responsabilitatea organelor sau instituţiilor respective, care emit norme specifice de încadrare.

**Art. 5. -** (1) Comisia Naţională pentru Statistică va asigura actualizarea acestei clasificări în concordanţă cu modificările care se vor produce în structura economiei naţionale şi în Nomenclatorul de activităţi economice din Comunitatea Europeană.

(2) Punerea în aplicare a modificărilor efectuate se va face prin ordin al preşedintelui Comisiei Naţionale pentru Statistică, care se va publica în Monitorul Oficial al României.

[Jurisprudenţă](http://lege5.ro/App/Search?Mode=2&did=geydqojs&pid=he4tanjygiyq&Search_Term=Punerea%20în%20aplicare%20a%20modificărilor%20efectuate%20se%20va%20face%20prin%20ordin%20al%20preşedintelui%20Comisiei%20Naţionale%20pentru%20Statistică,%20care%20se%20va%20publica%20în%20Monitorul%20Oficial%20al%20României.&Page=1&Rec=10&CollapseFilters=0)

**Art. 51. -** (1) Autorităţile şi instituţiile administraţiei publice stabilesc, dacă este cazul, prin act al conducătorului acestora, măsuri şi proceduri pentru punerea în aplicare a [Clasificării](http://lege5.ro/App/Document/ge3dcnjugyzdc/clasificarea-activitatilor-din-economia-nationala-caen-rev-3-din-17042024?d=2025-03-25) activităţilor din economia naţională - CAEN, actualizate potrivit art. 5.

(2) Actualizarea codurilor CAEN se realizează treptat, în acest scop fiind stabilită o perioadă de implementare de 18 luni, care curge de la data intrării în vigoare a unei versiuni CAEN actualizate.

(3) În perioada de implementare prevăzută la alin. (2), utilizarea codurilor CAEN în alte scopuri decât cel statistic, potrivit art. 4 alin. (2), este valabilă atât în versiunea CAEN actualizată, cât şi în versiunea CAEN precedentă.

**Art. 6. -** (1) Prezenta hotărâre intră în vigoare la data de 1 ianuarie 1998.

(2) Pe data intrării în vigoare a prezentei hotărâri se abrogă Hotărârea Consiliului de Miniştri nr. 483/1962 privind aprobarea schemei de clasificare a ramurilor economiei naţionale, publicată în Buletinul Oficial, Partea I, nr. 14bis din 29 mai 1962.

**Art. 7. -** Ministerele şi celelalte organe ale administraţiei publice vor aduce la îndeplinire prevederile prezentei hotărâri.

|  |  |
| --- | --- |
|  |  |
|  | PRIM-MINISTRU |
|  | VICTOR CIORBEA |

|  |  |
| --- | --- |
|  |  |
|  | Contrasemnează: |
|  | Preşedintele Comisiei Naţionale pentru Statistică, |
|  | Pavel Wagner |
|  | Ministru de stat, ministrul reformei, |
|  | Ulm Spineanu |
|  | Ministru de stat, ministrul finanţelor, |
|  | Mircea Ciumara |

Bucureşti, 6 octombrie 1997.

Nr. 656.

#### ANEXA

[**CLASIFICAREA**](http://lege5.ro/App/Document/geztgmbt/clasificarea-activitatilor-din-economia-nationala-caen-din-06101997?d=2025-03-25) **ACTIVITĂŢILOR DIN ECONOMIA NAŢIONALĂ - CAEN**